ועדת הפנים ואיכות הסביבה, כנסת 18, פרוטוקול מספר 362, 2011-03-17 09:00

דוד אזולאי: בוקר טוב לכולם.

דוד אזולאי: אני פותח את דיוני ועדת הפנים והגנת הסביבה.

דוד אזולאי: על סדר היום הצעת חוק הכניסה לישראל (תיקון מס' 21) (הארכת רישיון לעובד זר בתחום הסיעוד), התשע"א-2011, של חברי הכנסת דוד אזולאי, איתן כבל, עמיר פרץ, דב חנין ויעקב כץ.

דוד אזולאי: הצעת החוק הזאת עברה בקריאה הראשונה והיום אנחנו רוצים להכין אותה לקריאה השנייה והשלישית.

דוד אזולאי: אבקש קודם כול להסביר במה מדובר.

דוד אזולאי: הצעת החוק הזאת באה בעקבות פניות רבות של אזרחים סיעודיים שהעובד שלהם נמצא איתם זמן רב וכבר הגיע זמנו לעזוב את הארץ, תוקף האשרה שלו עומד לפוג.

דוד אזולאי: למרות שביעות הרצון ממנו ולמרות שהמעסיק זקוק לו אין אפשרות להאריך את תוקף האשרה שלו.

דוד אזולאי: בהצעת החוק הזאת ביקשנו להקים ועדה במשרד הפנים, בראשות שופט, שאליה יוגשו בקשות והיא תוכל להמליץ לשר על אפשרות להארכת תוקף האשרה.

דוד אזולאי: דבר נוסף, בהצעת החוק יש פנייה לשר הפנים להגביל את מספר האישורים החריגים שיינתנו לעובדים זרים על-ידי אותה ועדה.

דוד אזולאי: מישהו ממשרד הפנים רוצה להוסיף על הדברים?

דניאל אילון: לא.

דוד אזולאי: אם כך, אבקש לעבור לקריאת הצעת החוק.

דניאל באומגרטן: הצעת חוק הכניסה לישראל (תיקון מס' 21) (הארכת רישיון לעובד זר בתחום הסיעוד), התשע"א-2011 סעיף 1 – תיקון סעיף 3א בחוק העיקרי "בחוק הכניסה לישראל, התשי"ב-1952, בסעיף 3א, אחרי סעיף קטן (ב) יבוא: "(ב1) (1) על אף האמור בסעיף קטן (ב), רשאי שר הפנים להאריך את הרישיון לשם המשך העסקתו של עובד זר במתן טיפול סיעודי למטופל גם אם לא מתקיים האמור בסעיף קטן (ב)(1), מטעמים הומניטריים מיוחדים, ובלבד שלא יוארך לעובד זר מסוים רישיון כאמור אלא לטיפול במטופל אחד.

דניאל באומגרטן: (2) שר הפנים ימנה ועדה, בראשות שופט בדימוס או מי שכשיר להתמנות לשופט בית משפט שלום, אשר תייעץ לו לעניין החלטות לפי פסקה (1); הוועדה תשקול, בין היתר, את עמידתו של העובד הזר בתנאי רישיונו בעבר ותבחן חוות דעת לגבי עבודתו בישראל.

דניאל באומגרטן: (3) החלטות שר הפנים לפי סעיף קטן זה יהיו מנומקות.

דניאל באומגרטן: (4) שר הפנים יקבע בצו מכסה שנתית מרבית של רישיונות שיינתנו מטעמים הומניטריים לפי סעיף קטן זה.

דניאל באומגרטן: (5) שר הפנים ידווח לוועדת הפנים והגנת הסביבה של הכנסת, מדי שנה, על מספר הבקשות שאושרו או נדחו לפי סעיף קטן זה באותה שנה.

דניאל באומגרטן: ""

דוד אזולאי: תודה רבה.

דוד אזולאי: יש שאלות?

דוד אזולאי: מישהו רוצה להתייחס?

דוד אזולאי: אין הערות.

דוד אזולאי: הצעת החוק מקובלת על כולם?

דוד אזולאי: אני קצת מופתע.

דוד אזולאי: אני מבקש להעמיד את הצעת חוק הכניסה לישראל (תיקון מס' 21) (הארכת רישיון לעובד זר בתחום הסיעוד), התשע"א-2011, להצבעה לקראת קריאה שנייה ושלישית.

דוד אזולאי: מי בעד? מי נגד?

דוד אזולאי: מי נמנע?

דוד אזולאי: הצבעה בעד הצעת חוק הכניסה לישראל (תיקון מס' 21) (הארכת רישיון לעובד זר בתחום הסיעוד), התשע"א-2011 – רוב נגד – אין נמנעים – אין הצעת החוק נתקבלה.

דוד אזולאי: אין מתנגדים ואין נמנעים.

דוד אזולאי: לפיכך אני קובע שהצעת החוק הזאת עברה פה אחד ובשבוע הבא נביא אותה, בעזרת-השם, לקריאה השנייה והשלישית.

דוד אזולאי: בהזדמנות הזאת אני רוצה להודות לצוות המשפטי שסייע למנהלת הוועדה לקדם את הצעת החוק הזאת.

אבנר עורקבי: תודה לחבר הכנסת דוד אזולאי שיזם את הצעת החוק הזאת.

דוד אזולאי: תודה ליוזמים.

דוד אזולאי: אנחנו יכולים להיות אנשי בשורה לאנשים הזקוקים לזה.

דוד אזולאי: סוף כל סוף נוכל להגיד שיש מענה לבעיה הומניטרית שעד היום, לצערי הרב, לא היה לה מענה בחוק.

דוד אזולאי: אני מודה לכם ונועל את הישיבה.